Wag vas ná hy homself in been skiet(Argieffoto: SAPD, Facebook) ’n Sekuriteitswag is Sondag in Tongaat in KwaZulu-Natal in hegtenis geneem nadat hy glo per ongeluk homself in die been geskiet het. Kol. Thembeka Mbele, woordvoerder van die polisie, het gesê die polisie is vroeër vandag na ’n taxistaanplek in die dorp se sakesentrum ontbied waar hulle ’n sekuriteitswag met ’n skietwond aan sy been aangetref het. Die sekuriteitswag is onder polisiebewaking na ’n hospitaal geneem vir mediese behandeling. Die polisie het ná die voorval op die vuurwapen en 28 patrone beslag gelê. Volgens Mbele sal die sekuriteitswag aangekla word van die afvuur van ’n vuurwapen in die openbaar asook die nalatige hanteer van ’n vuurwapen. Hy sal na verwagting binnekort in die Verulam-landdroshof verskyn.